b'\n_START_ARTICLE_\nAksumo imperija\n_START_SECTION_\nPrad\xc5\xbeia\n_START_PARAGRAPH_\nNors legendos Aksumo valstyb\xc4\x97s prad\xc5\xbei\xc4\x85 nukelia \xc4\xaf X a. pr. m. e., kuomet vald\xc4\x97 legendinis imperatorius Menelikas I, Saliamono s\xc5\xabnus, kuris prad\xc4\x97jo Etiopijos imperatori\xc5\xb3 dinastij\xc4\x85, tikr\xc4\x85ja valstyb\xc4\x97s prad\xc5\xbeia yra laikomas IV a. pr. m. e. (kuomet \xc4\xafkurtas Aksumo pirmtakas Damotas), o pirmieji istori\xc5\xa1kai patvirtinti valdovai yra i\xc5\xa1 I m. e. a. Ma\xc5\xbedaug nuo III a. jie \xc4\x97m\xc4\x97 tituluoti save imperatoriais (t. y. Negus\xc5\xb3 negusais, \xe1\x8a\x90\xe1\x8c\x88\xe1\x88\xa0 \xe1\x8d\xa1 \xe1\x8a\x90\xe1\x8c\x88\xe1\x88\xa0\xe1\x89\xb0)._NEWLINE_N\xc4\x97ra ai\xc5\xa1k\xc5\xabs Aksumo imperijos ry\xc5\xa1iai su anks\xc4\x8diau Etiopijoje egzistavusia Damoto valstybe. Gali b\xc5\xabti, kad ji peraugo tiesiogiai, arba kad Aksumas buvo viena i\xc5\xa1 daugyb\xc4\x97s valstyb\xc4\x97li\xc5\xb3, atsiradusi\xc5\xb3 suskilus Damotui. Tikriausiai Aksumo imperijos prad\xc5\xbeia buvo Aksumo miestas, aplink kur\xc4\xaf vyko vald\xc5\xbeios konsolidacija._NEWLINE_Aksumo susiformavimui didel\xc4\x99 reik\xc5\xa1m\xc4\x99 tur\xc4\x97jo Senov\xc4\x97s Jemenas, kurio civilizacija kaip tik klest\xc4\x97jo u\xc5\xbe Raudonosios j\xc5\xabros, ir kurios gyventojai aktyviai bendravo su Etiopijos pakrant\xc4\x97mis.\n_START_SECTION_\nKlest\xc4\x97jimas\n_START_PARAGRAPH_\nI a. Aksumas jau vald\xc4\x97 paj\xc5\xabryje buvus\xc4\xaf Adulio uost\xc4\x85 (50 km \xc4\xaf pietus nuo dabartin\xc4\x97s Masavos, prie Zulos miesto), kuris suvaidino ypa\xc4\x8d svarb\xc5\xb3 vaidmen\xc4\xaf Imperijos istorijoje. Kaip tik tuo metu pasaulyje keit\xc4\x97si prekybin\xc4\x97 sistema. Klestint Romos imperijos ir Indijos prekybai, j\xc5\xabros keli\xc5\xb3 sistemoje labai svarbi tapo Raudonoji j\xc5\xabra. Adulis tapo svarbiausiu \xc5\xa1ios j\xc5\xabros uostu, o Aksumo valstyb\xc4\x97 \xc4\xafgijo ekonomin\xc4\xaf privalum\xc4\x85 prie\xc5\xa1 savo kaimynines valstybes \xe2\x88\x92 pirmiausia Nubij\xc4\x85._NEWLINE_Nuo III a. Aksumo imperija vykd\xc4\x97 teritorin\xc4\x99 ir ekonomin\xc4\x99 ekspansij\xc4\x85. Pirmiausia ji pl\xc4\x97t\xc4\x97si Afrikos rago pakrant\xc4\x97mis ir vald\xc4\x97 ilg\xc4\x85 Raudonosios j\xc5\xabros paj\xc5\xabr\xc4\xaf nuo dabartinio Egipto iki Somalio. Ilgainiui tai ved\xc4\x97 \xc4\xaf jos i\xc5\xa1sipl\xc4\x97tusi\xc4\x85 hegemonij\xc4\x85 u\xc5\xbe Raudonosios j\xc5\xabros, t. y. dal\xc4\xaf Tihamaho ir Senov\xc4\x97s Jameno teritorijas, kur vietin\xc4\x97s valstyb\xc4\x97s buvo gan\xc4\x97tinai nusilp\xc4\x99._NEWLINE_Taip pat valstyb\xc4\x97 aktyviai ki\xc5\xa1osi \xc4\xaf Jemeno valstybi\xc5\xb3 reikalus ir vienu metu kontroliavo dabartinio Jemeno ir piet\xc5\xb3 Arabijos teritorijas. IV a. ji okupavo Nubij\xc4\x85, kas jai leido efektyviai panaudoti Nil\xc4\x85 savo prekyboje._NEWLINE_Tuo metu gyven\xc4\x99s Manis laik\xc4\x97 Aksum\xc4\x85 viena i\xc5\xa1 keturi\xc5\xb3 galingiausi\xc5\xb3 pasaulio imperij\xc5\xb3 greta Romos, Kinijos ir Sasanid\xc5\xb3 imperijos.\n_START_SECTION_\n\xc5\xbdlugimas\n_START_PARAGRAPH_\nVI a. Aksumo aukso am\xc5\xbeius baig\xc4\x97si. Tai l\xc4\x97m\xc4\x97 Romos imperijos \xc5\xbelugimas, taip pat susiformav\xc4\x99s Islamas. Kalifatas nuo VII a. ne kart\xc4\x85 puol\xc4\x97 Aksum\xc4\x85. Tai l\xc4\x97m\xc4\x97 daugyb\xc4\x97s sri\xc4\x8di\xc5\xb3 netekim\xc4\x85. Buvo prarastas Jemenas, Nubija, kai kurios paj\xc5\xabrio teritorijos bei salos. Tai su\xc5\xbelugd\xc4\x97 imperijos prekyb\xc4\x85, ta\xc4\x8diau tuo metu atsirad\xc4\x99 piratai siaut\xc4\x97 Arabijos pakrantes ir ne kart\xc4\x85 atakavo Hid\xc5\xbeaz\xc4\x85._NEWLINE_Imperijos teritorijos susitrauk\xc4\x97 iki pirmini\xc5\xb3 sri\xc4\x8di\xc5\xb3 dabartin\xc4\x97je Eritr\xc4\x97joje ir Etiopijos \xc5\xa1iaur\xc4\x97je, o gyventojai migravo \xc4\xaf pie\xc4\x8diau esan\xc4\x8dius regionus. Imperijos egzistencij\xc4\x85 IX ar X a. nutrauk\xc4\x97 legendin\xc4\x97 pagoni\xc5\xb3 karalien\xc4\x97 Jodit, po kurios valdymo at\xc4\x97jo Zagv\xc4\x97s dinastija\n_START_SECTION_\nEkonomika\n_START_PARAGRAPH_\nSvarbiausias Aksumo imperijos egzistavimo ir klest\xc4\x97jimo faktorius buvo prekyba, kurios poky\xc4\x8diai ir l\xc4\x97m\xc4\x97 valstyb\xc4\x97s likim\xc4\x85. Jos suklest\xc4\x97jim\xc4\x85 l\xc4\x97m\xc4\x97 susiformav\xc4\x99s j\xc5\xabrinis prekybos kelias, kuris \xc4\x97jo Raudon\xc4\x85ja j\xc5\xabra ir kuriuo praeinan\xc4\x8di\xc5\xb3 preki\xc5\xb3 kiekis vir\xc5\xa1ijo visus kitus kelius._NEWLINE_Naudodamiesi \xc5\xa1ia situacija Aksumo imperatoriai tvark\xc4\x97 \xc5\xa1alies vidaus kelius. Tur\xc4\x97dami pr\xc4\x97jim\xc4\x85 prie Nilo auk\xc5\xa1tupio, jie gal\xc4\x97jo naudotis tiek j\xc5\xabra, tiek upe. Tod\xc4\x97l ilgainiui Aksumas tapo svarbiausiu Afrikos ir Azijos preki\xc5\xb3 tiek\xc4\x97ju Romos imperijai._NEWLINE_Aksumas nebuvo vien tik kaip prekybos tarpin\xc4\x97 zona. Jis pats pardavin\xc4\x97jo savo \xc5\xbeemdirbyst\xc4\x97s ir gyvulininkyst\xc4\x97s produktus, gars\xc4\x97jo Aksumo auksas, dramblio kaulas, raganosio ragas, gele\xc5\xbeies r\xc5\xabda, druska. \xc5\xa0alies galyb\xc4\x97s laikotarpiu (ma\xc5\xbedaug 270\xe2\x88\x92610 m.) imperijoje buvo kalami auk\xc5\xa1tos kokyb\xc4\x97s pinigai. Tai buvo pirmoji juodosios Afrikos visuomen\xc4\x97, kalusi pinigus._NEWLINE_Po islamo Kalifato susiformavimo, Aksumas tapo ekonomi\xc5\xa1kai izoliuotas, ir tai buvo viena svarbiausi\xc5\xb3 jo \xc5\xbelugimo prie\xc5\xbeas\xc4\x8di\xc5\xb3.'